ཞེས་སྨྲས་པ་དང་།སྤྱིར་རང་རེའི་གངས་ཅན་ལྗོངས་སུ་གདུལ་བྱ་ལྷག་མར་གཟིགས་ཏེ།ཞལ་གྱི་འཛུམ་མདངས་ཆུ་སྐྱེས་པདྨོ་རབ་ཏུ་བཞད་པ་མདོ་ཁམས་སྨད་ཀྱི་ཡུལ་གྲུ་ཆེན་པོར་ཉེ་བར་འཁོར་བའི་དུས་ལ་བབས་པ་ན།ལྷ་སའི་གནས་རི་སེངྒེ་བསམ་འགྲུབ་ཀེའུ་ཚང་སོགས་གནས་མཆོག་ཁྱད་པར་ཅན་ནས་ཡུན་རིང་བཞུགས་ཤིང་བཀའ་ཆོས་གསུངས་པ་དང་།ཏིང་འཛིན་སྒྲུབ་པ་མཐར་སོན་པའི་རྗེས་སུ་ཨ་མདོའི་ཡུལ་གྱི་གནས་ཆེན་བྲག་དཀར་སྤྲེལ་རྫོང་ལ་ཕེབས་ནས་གུང་ཐང་བསྟན་པའི་སྒྲོན་མེ་ཚང་དང་དགུ་རོང་རྒྱལ་སྲས་འཇིགས་བྲལ་ཆོས་དབྱིངས་རྡོ་རྗེ་ཚང་སོགས་ལ་ཞལ་འཛོམས་གནང་ཞིང་ཆོས་འབྲེལ་ཟབ་མོ་མཛད།དུས་མཚུངས་སུ་ཐུབ་དབང་བསྟན་པའི་མངའ་བདག་མཁན་ཆེན་ཆོས་ཀྱི་རྒྱལ་བོ་རེབ་གོང་སྐུ་གཞོགས་ཆེན་མོ༧ཨ་རོལ་རྡོ་རྗེ་འཆང་བློ་བཟང་ལུང་རྟོགས་བསྟན་པའི་རྒྱལ་མཚན་དཔལ་བཟང་བོ་ལའང་ཆོས་འབྲེལ་དང་དགོངས་པ་གཅིག་འདྲེས་མཛད།ཐེངས་ཤིག་ལ་ཁོང་ཟི་ལིང་ཡ་མོན་དུ་ཕེབས་ཏེ་ཐུན་མོང་མ་ཡིན་པའི་མཛད་འཕྲིན་ཁྱད་ཆོས་དང་ལྡན་པ་བསྟན་པས།ཀྲུང་གོའི་གོ་མིན་ཏང་མཚོ་སྔོན་ཞིང་ཆེན་སྲིད་གཞུང་གི་ཀྲུའུ་ཞི་མཱ་པུའུ་ཧྥང་ཡ་མཚར་ནས་ཁོང་ལ་རྙིང་མའི་སྦྱིན་བདག་ཆེན་མོ་ཞེས་མཚན་གསོལ་བ་དང་ཆོ་ལོ་སོགས་གནང་བར་གྲགས་སོ།།